

Poštovane zaposlenice i zaposlenici osnovnoškolskih ustanova za odgoj i obrazovanje,

dana 20. travnja 2018. godine parafiran je tekst Kolektivnog ugovora za zaposlenike u osnovnoškolskim ustanovama za odgoj i obrazovanje (u nastavku: GKU) od strane **Vlade RH i Sindikata hrvatskih učitelja**.

O prihvaćanju parafiranog teksta GKU-a odlučit će Vaš glas na referendumu, a koji će se održati u podružnicama 24 - 26 travnja 2018. godine.

**Osim na webu objavljenog teksta, dostavljamo Vam i pregled novina kako bi što odgovornije mogli pristupiti donošenju odluke o prihvaćanju parafiranog teksta GKU-a.**

**PARAFIRANIM TEKSTOM GKU-a UGOVORENO JE:**

* obvezno uključivanje sindikata u izradu pravilnika kojim se propisuju kriteriji vezano uz napredovanje i nagrađivanje zaposlenika u osnovnoškolskim ustanovama (cilj je reguliranje nagrađivanja i napredovanja)
* drugačije definirani dodaci za posebne uvjete rada te proširenje kruga korisnika dodataka za posebne uvjete rada (tablica u prilogu)
* precizirana isplata dnevnice
* naknada za povećanu odgojno - obrazovnu odgovornost za višednevne aktivnosti izvan škole: 50,00 kn neto po danu
* precizirani uvjeti pod kojima poslodavac zaposleniku mora/može ponuditi izmjenu ugovora o radu bez raspisivanja javnog natječaja, kada se u Školi ukaže potreba za popunjavanjem radnog mjesta
* sudjelovanje predstavnika ravnatelja bez prava odlučivanja u povjerenstvima za viškove i manjkove na razini županije ili Grada Zagreba
* propisana dužnost pisanog očitovanja (razlozi moraju biti objektivni i nepristrani) u slučaju odbijanja upućene osobe
* utvrđivanje trajanja godišnjeg odmora: na osnovicu od 4 tjedna odnosno 20 radnih dana dodaju se dani sukladno posebnim kriterijima (osnova za sve zaposlenike nije 18 nego 20 dana)
* plaćeni dopust: prošireni kriteriji temeljem kojih se odobrava korištenje plaćenog dopusta za osobne potrebe
* redefiniranje i proširivanje kriterija za korištenje plaćenog dopusta za stručno školovanje i usavršavanje
* zabrana otkaza bez prethodne suglasnosti radničkog vijeća odnosno sindikalnog povjerenika u školama koje zapošljavaju manje od 20 zaposlenika, pravo na davanje prethodne suglasnosti ima sindikalni povjerenik većinskog sindikata koji u školi djeluje, ako u toj školi taj sindikat ima najmanje 5 članova
* izračun neprekidnog staža u državnoj i javnoj službi bez obzira na promjenu poslodavca sukladno odredbama TKU-a
* bonus:

- prošireno je pravo na umanjenje norme s 1 sat na 2 sata za izvođenje neposrednog odgojno-obrazovnog rada

- pravo je prošireno na sve učitelje s 30 godina ukupnog radnog staža, a ne samo radnog staža u obrazovanju

* učitelji koji neće koristiti pravo na umanjenje norme, ostvarit će pravo na uvećanje osnovne plaće za 4%
* uvedena je mogućnost prethodnog postupka mirnog rješavanja sporova radi zaštite povrijeđenog prava iz radnog odnosa
* preciznije su uređene odredbe zaštite dostojanstva zaposlenika
* preciznije je uređeno priznavanje ozljede sindikalnog povjerenika, prilikom obavljanja sindikalne dužnosti, kao ozljede na radu sukladno posebnim propisima
* omogućavanje sudjelovanja sindikalnog povjerenika u radu školskog odbora na zahtjev člana, prilikom razmatranja njegovog radno-pravnog statusa
* zaštita sindikalnog povjerenika 6 mjeseci nakon prestanka obnašanja dužnosti

**U PARAFIRANOM TEKSTU GKU-a NISMO USPJELI UGOVORITI:**

* uvećanje osnovice za plaće 4% za sve zaposlenike s 20 i više godina staža
* dodatak na plaću za poslijediplomske sveučilišne specijaliste

**ŠTO DONOSI PRIHVAĆANJE GKU-a:**

* ugovorena su nova prava (materijalna i nematerijalna), a mnoga dosadašnja prava definirana su preciznije
* prihvaćanjem Kolektivnog ugovora za službenike za zaposlenike u osnovnoškolskim ustanovama sva će ugovorena prava **vrijediti do 1. ožujka 2022. godine** (s produženom primjenom pravnih pravila 3 mjeseca od prestanka važenja GKU-a)

**ŠTO UKOLIKO NE PRIHVATIMO POTPISIVANJE GKU-a:**

* ukoliko na referendumu GKU ne prihvati više od polovice ( 50% +1 ) članova koji su pristupili referendumu predsjednica Sindikata hrvatskih učitelja neće potpisati GKU te se pokreću aktivnosti za nastavak pregovora – postupak mirenja i najava štrajka
* u tom slučaju materijalna prava od 1. svibnja 2018. godine nisu zajamčena